REPUBLIKA SRBIJA

NARODNA SKUPŠTINA

Odbor za kulturu i informisanje

16 Broj: 06-2/112-17

17. jun 2017. godine

B e o g r a d

Z A P I S N I K

15. SEDNICE ODBORA ZA KULTURU I INFORMISANjE

NARODNE SKUPŠTINE REPUBLIKE SRBIJE,

ODRŽANE 16. JUNA 2017. GODINE

 Sednica je počela u 10,05 časova.

 Sednicom je predsedavala Maja Gojković, predsednica Odbora.

 Sednici su prisustvovali: Jasmina Obradović, Stanija Kompirović, prof. dr Marko Atlagić, Mirko Krlić, prof. dr Snežana Bogosavljević Bošković, Snežana Paunović, dr Ana Stevanović, Tatjana Macura, Nataša Mihailović Vacić i Đorđe Vukadinović, članovi Odbora.

 Sednici su prisustvovali: Ana Ćirić, Dragana Kostić, Nikola Savić, Maja Videnović i Enis Imamović, zamenici članova Odbora.

Sednici nije prisustvovao Hadži Milorad Stošić, član Odbora, niti njegov zamenik.

Pre utvrđivanja dnevnog reda, predsednik Odbora je obavestio sve članove Odbora da se nisu stekli svi neophodni uslovi za razmatranje sledećih tačaka Dnevnog reda:

- Razgovor sa predloženim kandidatima za člana Saveta Regulatornog tela za elektronske medije koje predlaže ovlašćeni predlagač udruženja filmskih, scenskih i dramskih umetnika i udruženja kompozitora u Republici Srbiji, zajedničkim dogovorom;

- Utvrđivanje zajedničkog predloga dva kandidata za člana Saveta Regulatornog tela za elektronske medije koji se bira na predlog nadležnog odbora Narodne skupštine.

Na predlog predsedavajućeg, članovi Odbora su većinom glasova usvojili sledeći:

D n e v n i r e d:

1. Razmatranje podnetih prigovora na listu kandidata i listu organizacija za člana Saveta Regulatornog tela za elektronske medije, koje je predložio ovlašćeni predlagač nacionalni saveti nacionalnih manjina, zajedničkim dogovorom.

**PRVA TAČKA - Razmatranje podnetih prigovora na listu kandidata i listu organizacija za člana Saveta Regulatornog tela za elektronske medije, koje je predložio ovlašćeni predlagač nacionalni saveti nacionalnih manjina, zajedničkim dogovorom.**

 U uvodnim napomenama, predsednik Odbora Maja Gojković upoznala je članove Odbora sa dopisom koji je dr Sulejman Ugljanin, predsednik Koordinacije nacionalnih saveta nacionalnih manjina, 9. februara 2017. godine uputio Odboru.

Napomenula je da se u dopisu navodi da nisu ispunjeni Zakonom propisani uslovi za izbor člana Saveta Regulatora, s obzirom na činjenicu da je Odbor utvrdio listu kandidata na kojoj nema predstavnika nacionalnih saveta nacionalnih manjina. Takođe, obavestila je članove Odbora da je u podnetim prigovorima, Koordinacije nacionalnih saveta nacionalnih manjina, dostavila i predlog dva kandidata na kojem se nalaze Dragan Marčel, kojeg je predložio nacionalni savet rumunske nacionalne manjine i Kalman Kuntić, kojeg je predložio nacionalni savet hrvatske nacionalne manjine.

 Podsetila je da je Odbor na 13. sednici održanoj 10. januara 2017. godine, doneo Odluku o pokretanju postupka za predlaganje kandidata za izbor člana Saveta Regulatornog tela za elektronske medije, kao i da je u roku propisanom Zakonom i Javnim pozivom od strane ovlašćenog predlagača – nacionalni saveti nacionalnih manjina, stigao obrazloženi predlog jednog kandidata za člana Saveta Regulatora, od strane Nacionalnog saveta romske nacionalne manjine.

 Naglasila je da je članom 10. stav 2. Zakona o elektronskim medijima, propisano da ovlašćeni predlagač odnosno organizacija koja ulazi u krug organizacija koje zajedno čine jedinstvenog ovlašćenog predlagača, podnosi nadležnoj službi Narodne skupštine obrazloženi predlog dva kandidata za člana Saveta Regulatora.

 U diskusiji su učestvovali: Maja Gojković, Maja Videnović, Enis Imamović i Đorđe Vukadinović.

 Predsedavajuća je istakla da smatra da bi proceduru izbora kandidata trebalo ponoviti, odnosno da bi trebalo ponovo doneti odluku o pokretanju postupka za predlaganje kandidata za člana Saveta Regulatornog tela za elektronske medije koje predlaže ovlašćeni predlagač nacionalni saveti nacionalnih manjina.

 Zaključila je da se iz prigovora koji su upućeni Odboru, može uvideti da nacionalni saveti nacionalnih manjina nisu bili blagovremeno upoznati sa objavljenim Javnim pozivom, te da stoga nisu bili u mogućnosti da iskoriste svoja Zakonom zagarantovana prava, odnosno dostave svoje predloge kandidata.

 Maja Videnović je nadovezujući se na usvojeni dnevni red istakla da član 72. Poslovnika propisuje da dnevni red utvrđuje odbor, većinom glasova prisutnih članova i s tim u vezi dodala da smatra da u skladu sa navedenim članom ima pravo da predloži dopunu dnevnog reda.

 Predsedavajuća je obrazložila prisutnim članovima Odbora da se nisu stekli uslovi za razmatranje tačaka prvobitno predloženog Dnevnog reda, s obzirom na činjenicu da kandidat Darko Bajić nije u mogućnosti da prisustvuje sednici Odbora. Takođe, istakla je da je poslanička grupa Demokratke stranke, dan pre početka sednice povukla svoje kandidate sa liste kandidata za člana Saveta Regulatora, te da je stoga listu bilo neophodno dodatno urediti.

 Enis Imamović i Đorđe Vukadinović podržali su predlog predsedavajuće o ponovnom pokretanju postupka za predlaganje kandidata za člana Saveta Regulatora koje predlaže ovlašćeni predlagač nacionalni saveti nacionalnih manjina.

 Predsedavajuća je zaključila raspravu u vezi sa ovom tačkom Dnevnog reda.

Predsedavajuća je stavila na glasanje predlog, da Odbor donese Odluku o obustavi postupka za predlaganje kandidata za člana Saveta Regulatornog tela za elektronske medije koje predlaže ovlašćeni predlagač nacionalni saveti nacionalnih manjina.

Odbor je, sa 14 glasova za i 1 članom koji nije glasao, doneo Odluku o obustavi postupka za predlaganje kandidata za člana Saveta Regulatornog tela za elektronske medije koje predlaže ovlašćeni predlagač nacionalni saveti nacionalnih manjina.

Predsedavajuća je stavila na glasanje predlog, da Odbor donese Odluku o pokretanju postupka za predlaganje kandidata za člana Saveta Regulatornog tela za elektronske medije koje predlaže ovlašćeni predlagač nacionalni saveti nacionalnih manjina.

Odbor je, sa 13 glasova za i 2 člana koja nisu glasala, doneo Odluku o pokretanju postupka za predlaganje kandidata za člana Saveta Regulatornog tela za elektronske medije koje predlaže ovlašćeni predlagač nacionalni saveti nacionalnih manjina.

Sednica je završena u 10,30 časova.

SEKRETAR PREDSEDNIK

\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_

 Dana Gak Maja Gojković